題杼山癸亭得暮字
作者：顏真卿
朝代：唐

paragraphs: 杼山多幽絕，勝事盈跬步。
前者雖登攀，淹留恨晨暮。
及茲紆勝引，曾是美無度。
歘構三癸亭，實爲陸生故。
高賢能剏物，疏鑿皆有趣。
不越方丈間，居然雲霄遇。
巍峨倚脩岫，曠望臨古渡。
左右苔石攢，低昂桂枝蠹。
山僧狎猨狖，巢鳥來枳椇。
俯視何楷臺，傍瞻戴顒路。
遲迴未能下，夕照明村樹。